**ELŐTERJESZTÉS KÍSÉRŐLAP**

**E-szám: 53/2017.**

**Tárgy: Javaslat az Önkormányzat tulajdonában lévő közutak kezeléséről, valamint nem közlekedési célú igénybevételéről szóló önkormányzati rendelet megalkotására**

**Előterjesztő neve:** Kiszelné Mohos Katalin polgármester

**Előadó neve:** dr. Visnyay Noémi osztályvezető

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő – nem megfelelő*

 **előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő – nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő – nem megfelelő*

**Nagykovácsi, 2017. április 19.**

 **jegyző**

***Az előterjesztés kiküldhető – nem küldhető ki.***

**Nagykovácsi, 2017. április 19.**

 **polgármester**

**Tisztelt Képviselő-testület!**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdés 2. pontja szerint a helyi önkormányzat feladata többek között a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, közutak kezelése, fejlesztése és üzemeltetése.

A közúti közlekedésről szóló 1988. évi I. tv. (a továbbiakban: Kkt.) 8.§ (1) bekezdés a) pontja pontosan meghatározza az állam és az önkormányzat közúti közlekedéssel összefüggő feladatait, melyek a következők:

1. a közúti közlekedés tervezése, fejlesztése, szabályozása és ellenőrzése,

2. a közúti közlekedés szervezeti és működési feltételeinek meghatározása,

3. a közúthálózat fejlesztése, fenntartása, üzemeltetése;

A Kkt. 46. § (1) bekezdés a) pontja szerinti esetekben a helyi közutak tekintetében a közút kezelőjén a helyi önkormányzat képviselő-testületét kell érteni, amely a Kkt. 36.§ (1) bekezdésében szabályozott, a közút nem közlekedési célú igénybevétele esetében a közútkezelői hozzájárulás megadásának jogosultja is egyben. A közútkezelői hozzájárulásban a kezelő a közút nem közlekedési célú igénybevétele során a használatra vonatkozóan feltételeket állapíthat meg, valamint a 37.§ (1) bekezdés alapján díjat is szedhet.

Fenti jogszabályi rendelkezések felhatalmazást adnak tehát az önkormányzatoknak a helyi szintű szabályozás megteremtésére önkormányzati rendeleti formában.

A rendelet megalkotásával a Képviselő-testület biztosítja, hogy átgondolt, szervezett és jogszerű módon hajtsa végre a közútkezelői feladatokat, amelynek hatása - céljaink szerint - egy gazdaságosabb és jobb minőségű feladatellátás.

A rendelettervezet pontosan meghatározza az Önkormányzat tulajdonában lévő közutak nem közlekedési célú igénybevételének feltételeit, a burkolatbontással járó munkák végzőjének kötelezettségeit, feladatait és felelősségét, valamint azokat a műszaki megoldásokat, amelyek a burkolatok helyreállítása során követendők. Emellett rögzítésre kerültek a közút nem közlekedési célú igénybevétele esetén fizetendő díjtételek is.

A jogalkotásról szóló 2010. évi CXXX. törvény 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

A tervezett jogszabály megalkotásának várható következményei különösen:

* **társadalmi hatás**: a jogszabályi rendelkezés alapján az önkormányzati tulajdont érintő beavatkozások teljesítésének esetleges elmaradása esetén, a helyreállítási munkák fedezetéül szolgálhat a befizetett díj, az önkormányzati tulajdon védelmének lehetősége e szabály érvényesítésével is fokozódik.
* **gazdasági, költségvetési hatása**: költségvetési bevétel növekedést realizálhat.
* **környezeti és egészségi következménye** tekintetében nem várható változás.
* **adminisztratív terheket befolyásoló hatása**: a rendelet megalkotása az adminisztratív feladatok tekintetében, a teljesítésének nyomon követését, utógondozást illetően jelenthet többletet.
* **a jogszabály megalkotásának szükségessége, elmaradásának várható következménye:**
* a közút nem közlekedési célú használatára felmerülő igények meghatározott keretek és feltételek alapján történő elbírálása érdekében alkotja meg az önkormányzat, eredeti jogalkotói hatáskörben
* jogbiztonság érvényesülése (a rendelet tartalma megfeleljen a jogalkotás szabályainak)

**Rendeletalkotási javaslat**

Javaslom a Képviselő-testületnek, hogy az önkormányzat tulajdonában lévő közutak kezeléséről, valamint nem közlekedési célú igénybevételéről szóló önkormányzati rendeletet alkossa meg.

A támogató döntéshez az Mötv. 50.§-a és 42.§ 1. pontja alapján **minősített többség** szükséges.

A határozathozatal az Mötv. 48.§ (1) bekezdése alapján **nyílt szavazással** történik.

**Nagykovácsi Nagyközség Önkormányzat Képviselő-testületének**

 **……../2017. (……/…….) önkormányzati rendelete**

**az Önkormányzat tulajdonában lévő közutak kezeléséről, valamint nem közlekedési célú igénybevételéről**

Nagykovácsi Nagyközség Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 1. pontjában, valamint a közúti közlekedésről szóló 1988. évi I. törvény 8. § (1) bekezdés a) pontjában és 37. § (1) bekezdésében meghatározott feladatkörében eljárva az alábbi rendeletet alkotja.

1. **A rendelet hatálya**

**1. §** A rendelet hatálya kiterjed Nagykovácsi Nagyközség Önkormányzata (a továbbiakban: Önkormányzat) tulajdonában és kezelésében lévő helyi közutak, gyalogutak, járdák (a továbbiakban együtt: közút) építésére, korszerűsítésére, megszüntetésére, valamint felbontására és azok egyéb, nem közlekedési célú igénybevételére.

1. **Értelmező rendelkezések**

**2. §** E rendelet alkalmazásában:

**1. közterület:** közhasználatra szolgáló minden olyan az Önkormányzat tulajdonában álló földterület (utak, járdák, parkolók, terek, közök, piacterek, parkok, sétányok, ligetek és egyéb területek), amelyet a rendeltetésének megfelelően bárki használhat.

**2. belterületi közutak:** az Önkormányzat Helyi Építési Szabályzatában beépítésre szánt területen, vagy annak határvonalán elhelyezkedő közutak.

**3. külterületi közutak:** az Önkormányzat Helyi Építési Szabályzatában beépítésre szánt területen kívül, külterületen vezető közutak.

**4. gyalogutak és járdák:** a gyalogutak a gyalogosok közlekedésére szolgáló önálló utak. A járdák a közútnak a gyalogosok közlekedésére szolgáló, attól szintkülönbséggel, kiemelt szegéllyel vagy más módon elválasztott része.

**5. közút:** a gyalogosok és a közúti járművek közlekedésére szolgáló közterület továbbá ezek műtárgyai és tartozékai.

**6. útpálya:** a járművek közlekedésére szolgáló, e célra létesített vagy kijelölt közterület.

**7. burkolat:** a gyalogos- és járműforgalom céljára szolgáló közterületek szilárd vagy egyéb anyagból készített fedőrétege.

**8. zöldterület:** a közterület burkolatlan, döntően növényzettel fedett területe.

**9. park terület:** belterületen lévő olyan közhasználatú zöldterület, amely elsősorban pihenést, felüdülést, sportolási célokat szolgál.

**10. építmény:** építési tevékenységgel létrehozott vagy késztermékként az építési helyszínre szállított, - rendeltetésére, szerkezeti megoldására, anyagára, készültségi fokára és kiterjedésére tekintet nélkül - minden olyan helyhez kötött műszaki alkotás, amely a terepszint alatti, illetve feletti tér megváltoztatásával, beépítésével jön létre.

**11. közútkezelő:** Nagykovácsi Nagyközség Önkormányzat Képviselő-testülete

**12. kivitelező:** aki a kivitelezési munkálatokat megbízás és ellenérték érdekében elvégzi.

**13. megrendelő-beruházó:** aki a kivitelezési munkálatokat megrendelte, finanszírozza.

1. **Közútkezelői hozzájárulás és igénybevételi díj**

**3. §** (1) A közútkezeléssel kapcsolatos hozzájárulást, nyilatkozatot, engedélyt a Nagykovácsi Nagyközség Szervezeti és Működési Szabályzatáról szóló 17/2015.(XI.23.) önkormányzati rendelet 2.sz. mellékletben foglaltak szerint átruházott hatáskörben a Polgármester (a továbbiakban: Közútkezelő) adja ki.

A Közútkezelő a hozzájárulás megadásakor megállapítja hozzájárulás e rendeletben foglaltak alapján meghatározott feltételeit. Az igénybevételt kérő a hozzájárulás megtagadása miatt vagy a megállapított feltételekkel szemben a közúti közlekedésről szóló 1988. évi I. törvény (a továbbiakban: Kkt.) 36. §-ában foglaltak szerint a közlekedési hatósághoz fordulhat.

**4.§** (1) A közútkezelői hozzájárulást annak kell beszereznie, aki a helyi közutat igénybe kívánja venni (a továbbiakban: kérelmező).

(2) A kérelmezőnek a közútkezelői hozzájárulás iránti kérelmét e rendelet **2. vagy 4. melléklete** szerinti formanyomtatványon, az ott előírt mellékletek csatolásával az Önkormányzat Polgármesteri Hivatalához kell benyújtani.

(3) A közútkezelői hozzájárulás a kiállítás napjától számított egy évig érvényes.

**5. §** (1) Burkolatbontással járó munkát december 1. és március 1. közötti időszakban – a (3) bekezdésben meghatározottak szerint kapott mentesség kivételével – nem lehet végezni **(burkolatbontási tilalom).**

(2) A közút fejlesztését, felújítását, pályaszerkezetének teljes szélességű helyreállítását követő 5 éven belül, azon burkolatbontással járó munka – a közút nem közlekedési célú rendkívüli igénybevételének kivételével – nem végezhető, illetve ilyen esetben a közútkezelő teljes szélességű helyreállítást írhat elő. A közút kezelője csak kivételesen indokolt esetben, közérdekből járulhat hozzá az ilyen munkák 5 év letelte előtti megkezdéséhez.

(3) Közérdekből mentesség adható a burkolatbontási tilalom alól. Közérdeknek minősül különösen:

a) európai uniós, állami, önkormányzati támogatásból megvalósuló,

b) jogszabályon alapuló közszolgáltatást ellátó, közhatalmat gyakorló szervezet alaptevékenységét lényegesen befolyásoló, vagy

c) önkormányzati érdeket érintő beruházás határidőre történő befejezése.

**6. §** Nem kell hozzájárulás a közút rendkívüli igénybevételéhez. Rendkívüli igénybevétel alatt a Kkt. 38. §-ában meghatározott igénybevételeket kell érteni. Közút rendkívüli igénybevétele esetén az igénybe vevő a munkálatok megkezdését, annak várható befejezési időpontját, a rendkívüli igénybevétel okának meghatározásával a munkakezdés időpontját megelőzően lehetőleg 12 órán belül – elektronikus úton – köteles bejelenteni a közút kezelőjének.

**7. §** (1) A helyi közút nem közlekedési célú igénybevétele esetén – külön jogszabályban meghatározott eseteket kivéve – igénybevételi díjat kell fizetni, amelynek megállapításáról és beszedéséről a közút kezelője gondoskodik.

(2) A rendelet hatálya alá tartozó helyi közút területének nem közlekedési célú igénybevételéért fizetendő igénybevételi díjat a rendelet **1. mellékletében** foglalt díjtételek és szorzószámok alkalmazásával kell kiszámítani és a közútkezelői hozzájárulásban meghatározott módon megfizetni. Az igénybevételi díjat az igénybevétel tervezett időtartama alapján, de legalább egy napra kell megállapítani.

(3) Nem kell díjat fizetni – külön jogszabályban meghatározottakon túl – a közút kezelője által vagy megrendelésére végzett üzemeltetéshez, fenntartáshoz és építéshez kapcsolódó nem közlekedési célú igénybevétel esetén.

**8. §** Ha a közutat nem közlekedési célból a közútkezelő hozzájárulása nélkül vagy a hozzájárulásban előírt feltételektől eltérően veszik igénybe, a közútkezelő a közlekedési hatóságnál eljárást kezdeményez az eredeti állapot helyreállítására, a hozzájárulásban előírt feltételek betartására, valamint a közút állagának védelme és a forgalom biztonsága érdekében szükséges intézkedések megtételére történő kötelezése céljából.

**9.§** Az igénybevevő köteles gondoskodni arról, hogy a nem közlekedési célú igénybevételhez szükséges valamennyi hozzájárulás, illetve engedély a helyszínen rendelkezésre álljon, valamint köteles azokat a közút kezelőjének megbízottja és a közterület-felügyelő felszólítására ellenőrzésre bemutatni.

1. **Munkakezdési hozzájárulás**

**10. §** (1) A rendelet hatálya alá tartozó közutakon végzett következő tevékenységek tekintetében a tényleges munkavégzés megkezdése előtt legalább 15 nappal a kérelmezőnek a Közútkezelőtől munkakezdési hozzájárulást kell kérnie:

a) közút fejlesztése, felújítása,

b) közútnak építési munkával járó fenntartása,

c) közúthoz útcsatlakozás létesítése,

d) közút területén levő (ideértve a közút alatt és a közút felett levő) vagy az azt érintő közmű (víz-gáz-, távközlési vezeték, optikai kábel stb.) létesítése,

e) a közút területének bontásával járó egyéb munkák végzése (ideértve különösen a közút területén a várakozást gátló eszközök elhelyezését, továbbá fák, cserjék kivágását vagy ültetését, zöldterület átépítését) esetén.

(2) Nincs szükség munkakezdési hozzájárulásra a közút nem közlekedési célú – külön jogszabályban meghatározott – rendkívüli, 72 órát meg nem haladó igénybevétele esetén. A munka megkezdését azonban ebben az esetben is az igénybe vevő köteles a közút kezelőjének a 12. § (1) bekezdése szerint bejelenteni.

(3)A munkakezdési hozzájárulás iránti kérelmet a 3. melléklet szerinti formanyomtatvány kitöltésével, az alábbi mellékletek csatolásával kell benyújtani:

1. a közművel egyeztetett kiviteli terv, de legalább a munkálatokat részletesen bemutató műszaki dokumentáció (helyszínrajz, keresztszelvény, műszaki leírás),
2. közútkezelői hozzájárulás vagy az ügyiratszám megjelölése,
3. amennyiben a munkavégzés közúti közlekedést érint, 6 hónapnál nem régebbi forgalomtechnikai kezelői hozzájárulással ellátott, az építés idejére szóló forgalomszabályozási terv,
4. 15 munkanapot meghaladó kivitelezési munkák esetén részletes építési ütemterv, amennyiben a munka egy ütemben nem végezhető el,
5. építési-, vagy létesítési engedély köteles munkák esetén építési-, vagy létesítési engedély,

(4) A Közútkezelő a munkakezdési hozzájárulásban határozza meg a kérelmező által benyújtott kérelem és dokumentumok alapján a munkavégzés idejét, a közút nem közlekedési célú igénybevételéért fizetendő díj nagyságát és a helyreállítás módját.

1. **Rendkívüli igénybevétel**

**11. §** (1) A közút nem közlekedési célú – a Kkt-ben meghatározott – rendkívüli, 72 órát meg nem haladó igénybevétele esetén az igénybevevő a munkálatok megkezdését, annak várható befejezési időpontját, a rendkívüli igénybevétel okának meghatározásával a munkakezdés időpontját megelőzően, lehetőleg 12 órával előtte, sürgős, azonnali intézkedés esetén pedig a lehető legkorábbi időpontban – elektronikus úton – köteles bejelenteni a közút kezelőjének. A bejelentést igazoló dokumentumot a munkavégzés ideje alatt a helyszínen kell tartani.

(2) A rendkívüli igénybevétel idejére az igénybevevőnek a munkavégzés helyszínén az igénybevevő nevét, elérhetőségét, a munkálatok megnevezését feltüntető táblát kell elhelyeznie.

(3) Ha a rendkívüli igénybevétel az útburkolat helyreállítását is beleértve, 72 órán belül nem fejezhető be, az igénybevevő köteles a munka folytatásához a közút kezelőjének hozzájárulását megkérni, és a munkát a közút kezelője által meghatározott feltételek figyelembevételével kell elvégeznie.

(4) A közút rendkívüli igénybevételének 72 órás időtartama az (1) bekezdés szerinti ismételt bejelentéssel nem hosszabbítható meg.

(5) Ha a rendkívüli igénybevétel (az útburkolat helyreállítását is beleértve) 72 órán belül nem fejezhető be, a Közútkezelő kérelemre munkakezdési hozzájárulást ad ki.

1. **A munkaterület átvétele**

**12. §** (1) A munkakezdési hozzájárulás jogosultja a kivitelezési munkák tényleges megkezdésének időpontját a Közútkezelő felé írásban köteles bejelenteni, amelyhez a munkálatok megkezdése előtt a munkaterületről és annak környezetéről fényképfelvételt kell készíteni és azt kérésre a Közútkezelő részére átadni.

(2) A munkakezdési hozzájárulás jogosultjának a kivitelezés teljes időtartama alatt gondoskodnia kell arról, hogy a munkaterületen a vonatkozó jogszabályokat, valamint a szabványokat, az útügyi műszaki előírásokat és irányelveket, továbbá a Közútkezelő által előírt építési, forgalomtechnikai és egyéb rendelkezéseket betartsák. Az erre vonatkozó hozzájárulásokat a munkaterületen kell tartani.

1. **Munkaterület és az ideiglenes forgalmi rend kialakítása**

**13. §** (1) A közúton végzett munkákkal érintett munkaterületet a forgalomtól – a külön jogszabályban meghatározottak és a jóváhagyott ideiglenes forgalomszabályozási terv szerint – el kell választani. Ennek megfelelően a munkaterületre előjelzéssel fel kell hívni a figyelmet, és azt közúti jelzéssel meg kell jelölni.

(2) A munkakezdési hozzájárulás jogosultja a munkakezdés időpontját megelőző 3 nappal köteles tájékoztatni az érintett ingatlanok tulajdonosait a munkavégzéssel járó közlekedési akadályokról.

(3) Az útelzáró berendezéseken fel kell tüntetni a munkát végző cég nevét és címét, valamint közmű esetén annak fajtáját.

(4) A forgalom számára fenntartott területen munkagép, anyagszállító jármű nem tartózkodhat, anyagot nem tárolhat, a közútnak bármilyen célból csak a forgalomszabályozási tervben megjelölt része foglalható el.

(5) A gyalogosok, a mozgáskorlátozottak, valamint a megkülönböztetett jelzést használó gépjárművek biztonságos közlekedését, a célfuvarok teljesítését, a települési szilárd és folyékony hulladék elszállítását, továbbá az ingatlanokra, üzletekbe való bejárás lehetőségét a közúton – a külön jogszabályban meghatározottak szerint – a munkavégzés ideje alatt is biztosítani kell.

1. **A munka megkezdése és végzése**

**14. §** (1) A munkavégzés során biztosítani kell a közművek és a forgalomtechnikai létesítmények megközelíthetőségét. A közmű-létesítmények felszíni szerelvényeit szabadon kell hagyni.

(2) A bontási munkákat – kézi feltárással történő kivitelezés esetén is – különös óvatossággal kell elvégezni.

(3) A felbontott burkolat olyan idomköveit, amelyeket a hozzájárulás jogosultja visszaépít, úgy kell tárolni, hogy az a közlekedést ne akadályozza, biztonságát ne veszélyeztesse, és ne okozzon szennyeződést.

(4) Ha az előre tervezett bontási munkák folyamán az útburkolat szintjéhez viszonyítva gyalogúton és járdán a 25 cm-t, úttesten a 40 cm-t meghaladó mélységig kell lehatolni, ezt a hozzájárulás jogosultja a munka megkezdése előtt köteles az érintett közműszolgáltatónak bejelenteni. Erősáramú kábel biztonsági övezetében (felette és mellette 1-1 m távolságban) földmunkagépekkel munkavégzés nem folytatható.

(5) Járdán és gyalogúton a vezeték- (kábel-) fektetési munkát úgy kell végezni, hogy az, valamint a föld visszatöltése, tömörítése és a betonalap készítése folyamatosan kövesse a nyomvonalat. A nyitott munkaárok hossza nem haladhatja meg az egy kábeldobon levő kábelmennyiség hosszát. Újabb szakasz bontására csak akkor és olyan mértékben kerülhet sor, ha és amennyiben a korábban megnyitott munkaárok-szakasz visszatöltése és ideiglenes helyreállítása megtörtént.

(6) Közmű fektetésénél vagy javításánál a vezetékek helyszínrajzi bemérése (rögzítése) után a munkaárok visszatöltését szakszerű tömörítéssel kell elvégezni. Ennek során a kitermelt, de visszatöltésre alkalmatlan, fagyott vagy veszélyes anyagot nem szabad felhasználni.

(7) A munkavégzés során a hozzájárulás jogosultjának gondoskodnia kell a csapadékvíz akadálytalan lefolyásáról és az egyéb szennyeződések folyamatos eltakarításáról.

(8) A földmérési jelek megrongálódását, jogosulatlan elmozdítását a hozzájárulás jogosultja köteles a területileg illetékes földhivatalnak bejelenteni és a helyreállítás költségeit viselni.

**15. §** (1) Földmunka esetén a munkaárok fát 2 m-nél jobban nem közelíthet meg. Amennyiben a nyomvonalas létesítmény kiépítése más módon – valamilyen kényszerhelyzet miatt – nem oldható meg, a gyökérzet megóvása mellett kézi vagy gépi átfúrást kell alkalmazni. Az átfúrás a fa törzsét 1 m-nél jobban nem közelítheti meg.

(2) Fa törzsétől mért 3 m-es sugarú körön belül, legfeljebb 50 cm mélyen a gyökérzónában lévő föld kitermelését kizárólag kézi erővel szabad végezni. A munkák során 5 cm-nél vastagabb gyökér nem vágható el. A 2 és 5 cm közötti vastagságú elvágott gyökerek esetében merőleges, sík metszési felületet kell kialakítani, azokat óvni kell a huzamosabb kiszáradástól, ezért mielőbbi földtakarást kell alkalmazni. Gyökérmetszés esetén az adott fa gallyait a szükséges mértékben vissza kell vágni.

(3) Az építési munkák által érintett területen a munkagépek hatósugarán belüli, és a szállítójárművek útvonalába eső fák törzsét – amennyiben a fák sérülésének veszélye fennáll – a munkálatok ideje alatt kalodával kell védeni. A kalodát a törzshöz rögzíteni nem szabad.

(4) Az építési munkák során be kell tartani a fás szárú növények védelméről szóló kormányrendeletben foglaltakat is.

1. **Ideiglenes helyreállítás**

**16. §** (1) A munka elvégzésével egy időben – amennyiben a végleges helyreállítás nem történhet meg azonnal – az útburkolatot ideiglenes jelleggel helyre kell állítani. Az ideiglenes helyreállítást hidegen bedolgozható aszfaltanyaggal, a kőburkolat szakszerű helyreállításával, vagy az erre a célra szolgáló műkő- vagy betonidomokkal kell elvégezni úgy, hogy az ideiglenesen helyreállított burkolat a biztonságos közlekedésre alkalmas legyen.

(2) Az útburkolatot – annak végleges helyreállításáig – a munkakezdési hozzájárulás jogosultjának biztonságos közlekedésre alkalmas állapotban kell tartania.

1. **Végleges helyreállítás**

**17. §** (1) A közutat érintő munka befejezését követően a felbontott burkolat – ideértve az útburkolati jeleket is – végleges helyreállítását azonnal meg kell kezdeni, és a munkakezdési hozzájárulásban előírt határidőre be kell fejezni.

(2) A bontási helyet véglegesen csak az eredeti, és a Közútkezelő által a munkakezdési hozzájárulásban előírt vagy annál magasabb értékű, vagy nagyobb teherbírású burkolatnemmel szabad helyreállítani.

(3) A helyreállítási (földvisszatöltési) munkák során a Közútkezelő a munkakezdési hozzájárulás jogosultjának terhére tömörségi vagy egyéb ellenőrző vizsgálatokat rendelhet el.

(4) Zöldterület megrongálása esetén a kivitelezéssel érintett zöldterületek növényzetét helyre kell állítani, és az ennek tényét igazoló iratokat át kell adni a zöldterületek kezelőjének.

(5) A munkakezdési hozzájárulás jogosultja köteles az igénybevett munkaterületet az építkezés befejezése után, de a forgalom részére történő átadást megelőzően a Közútkezelőnek visszaadni. A helyreállított munkaterületről és annak környezetéről, a műszaki átadás-átvételi eljárás sikeres lezárásához fényképfelvételt kell készíteni és azt kérésre a Közútkezelő részére átadni.

**11. A helyreállításra vonatkozó előírások**

**18. §** (1) A helyreállítás során a kiemelt munkaárok visszatöltésére csak arra alkalmas anyagot szabad felhasználni, amelyet anyagától függően 10-25 cm-es terítési vastagságokban, réteges tömörítéssel kell beépíteni. A Közútkezelő tömörségi ellenőrző mérést végeztethet.

(2) A kivitelezést úgy kell végrehajtani, hogy az a vonatkozó szabványok és az útügyi műszaki előírások feltételeinek is megfeleljen.

(3) Aszfalt burkolatú utaknál az aszfalt pályaszerkezeti rétegeket általában az eredetivel megegyező aszfaltfajtával és vastagsággal kell visszaépíteni 30-30 cm-es rétegenkénti túlnyújtással. Az aszfaltrétegek anyagának és vastagságának megválasztásakor a vonatkozó útügyi műszaki előírást is figyelembe kell venni.

(4) Kis felületű vagy pontszerű bontások helyreállításánál – meglévő hengerelt aszfalt burkolat esetén is – a közút forgalomra alkalmas minőségű öntött aszfalt kopó- és kötőréteg is alkalmazható.

**19.§** (1) A helyreállítás során az útburkolat felületét úgy kell kialakítani, hogy a csapadékvíz elvezetése biztosított legyen.

(2) Ha a meglévő útburkolat keresztmetszeti szélességének

1. több mint 70%-át felbontják, a Közútkezelő előírhatja az útszerkezet teljes szélességben történő újraépítését,
2. egyéb esetben a bontott forgalmi sáv teljes kopórétegét az útszegélytől az út tengelyéig a nyomvonal teljes hosszán kell helyreállítani.

(3) A kivitelezés során megrongálódott vagy átépítésre került zöldterületet, annak növényzetével együtt a munkakezdési hozzájárulás jogosultjának a zöldterület kezelője által elfogadott zöldterület-rendezési tervnek megfelelő módon helyre kell állítania.

(6) Az útburkolat helyreállítását és az egyéb munkák befejezését követően az építést megelőző forgalmi rendet a munkakezdési hozzájárulás jogosultja köteles helyreállítani, illetve az új forgalmi rendet kialakítani.

(7) A munka befejezéséről és a helyreállítás megtörténtéről, valamint a műszaki átadás- átvétel tervezett időpontjáról az igénybevevőnek a kezelőt értesíteni kell, amennyiben a kezelő ezt előírja.

**20.§** Az öt éves burkolatbontási tilalom hatálya alatt álló utak, járdák helyreállítására vonatkozó kötelezettség akkor is fennáll, ha azt rendkívüli igénybevétel indokolta.

1. **A munkák ellenőrzése**

**21. §** (1) A közút kezelője jogosult a munkákat rendszeresen ellenőrizni, és az ellenőrzés során tapasztalt hibák megszüntetése érdekében a szükséges intézkedéseket megtenni.

(2) A Közútkezelő az ellenőrzés során tapasztalt hibák megszüntetése érdekében megteszi a szükséges intézkedéseket.

(3) Az ellenőrzés eredményes lefolytatása érdekében a munkakezdési hozzájárulás jogosultjának a közútkezelői hozzájárulást, a munkakezdési hozzájárulást, a tervdokumentációt, ütemtervet, a munkafolyamatokról készített fényképfelvételeket, valamint az ideiglenes forgalomszabályozási tervet a munka helyszínén kell tartania.

1. **Késedelmes vagy hibás kivitelezés**

**22. §** (1) A munkakezdési hozzájárulás jogosultja, illetve a rendkívüli igénybevétel bejelentője felelős azokért az általa, vagy megbízottja által okozott károkért, balesetekért, amelyek az e rendeletben, a közútkezelői hozzájárulásban vagy a munkakezdési hozzájárulásban meghatározott feltételeknek a megsértéséből erednek, és amelyek egyébként a kivitelezési munkák során vagy azokkal összefüggésben keletkeztek.

(2) Ha a munkakezdési hozzájárulás jogosultja nem tartja be a munkakezdési hozzájárulásban előírt vagy a rendkívüli igénybevételre meghatározott határidőt, nem végzi el a szükséges útburkolat-helyreállítási munkát (az útburkolati jeleket is beleértve), a közút kezelője – a munkakezdési hozzájárulás jogosultja, vagy az ideiglenes igénybevétel bejelentője terhére (költségére) – a vonatkozó beszerzési szabályok figyelembevételével elvégeztetheti.

(3) Ha a véglegesen helyreállított közúton – a munka nem megfelelő elvégzése miatt – süllyedés vagy más hiba mutatkozik, az elvégzett munkára vonatkozó kötelező alkalmassági határidőn belül a munkakezdési hozzájárulás jogosultját, illetve a rendkívüli igénybevétel bejelentőjét a közút kezelője felhívja a hiba megszüntetésére. A hiba megszüntetéséig a bekövetkező balesetekért, a balesetből eredő károkért a munkakezdési hozzájárulás jogosultját, illetve a rendkívüli igénybevétel bejelentőjét terheli a felelősség.

1. **Útcsatlakozás (gépkocsi behajtó, áteresz) létesítése**

**23. §** (1) Az Önkormányzata tulajdonában és kezelésében levő közterületekhez történő csatlakozás esetén meg kell kérni a Közútkezelő hozzájárulását. A döntést a Közútkezelő hozza meg, kikérve az útüzemeltető véleményét.

(2) Az útcsatlakozás létesítése kérelemre induló eljárás; a kérelmet a 4. mellékletben foglalt nyomtatvány kitöltésével, az abban szereplő munkarészek benyújtásával kell beadni.

(3) Az útcsatlakozás kiépítéséhez tartozó munkakezdési hozzájárulás iránti kérelmet a 5. mellékletben foglalt nyomtatvány kitöltésével és benyújtásával lehet megkezdeni.

1. **Záró rendelkezés**

**24. §** E rendelet 2017. május 1. napján lép hatályba.

Kiszelné Mohos Katalin Papp István

 polgármester jegyző

Záradék:

Kihirdetve: 2017. ……………

 Papp István

 jegyző

1. *melléklet a ……/2017. (…/....) önkormányzati rendelethez*

**A közút nem közlekedési célú igénybevétele esetén - a közúti közlekedésről szóló 1988. évi I. törvény 37. § (1) bekezdésében foglaltak alapján –**

**fizetendő díjak**

|  |  |
| --- | --- |
| **Közutak nem közlekedési célú igénybevétele esetében**  | 50,- Ft/m2/nap, de minimum 1000 Ft |
| **Közutak nem közlekedési célú igénybevétele esetében – határidő hosszabbítás** | 100,- Ft/m2/nap, de minimum 2000 Ft |

|  |  |
| --- | --- |
| **Figyelembe vehető egyéb szempont** | **Szorzószám** |
| Közút teljes lezárása | 3 |

1. *melléklet a ……/2017. (…/....) önkormányzati rendelethez*

**KÖZÚTKEZELŐI HOZZÁJÁRULÁS KÉRELEM**

**1. Az igénybevétel**

a) helye: Nagykovácsi ………………………………………………………………………

b) célja…………………………………………………………………………………………

**2. Annak a személynek (szervezetnek) a neve és címe, akinek az érdekében az igénybevétel történik (hozzájárulás jogosultja):** …………………………………………………………………………………………………

…………………………………………………………………………………………………

**3. Az igénybevétel eredményeként a közút területén (az alatt vagy felett) elhelyezett építmény (létesítmény):**

a) tulajdonosának

neve:…………………………………………………………………………………………

címe:…………………………………………………………………………………………

telefonszáma………………………………………………………………………………..

b) üzemeltetőjének:

neve:…………………………………………………………………………………………

címe:…………………………………………………………………………………………

telefonszáma:..……………………………………………………………………………..

**4. Az igénybevétel**

a) kezdetének tervezett időpontja:..……………………………………………………...

b) befejezésének tervezett időpontja:……………………………………………………

Dátum………….

…………………………………………….

 aláírás

\*Benyújtandó mellékletek:

- az igénybevételt feltüntető tervet (helyszínrajz, vázlat, műszaki leírás) 1 példányban,

- a közút érintett szakaszának hossz- és keresztszelvényének rajzát 1 példányban,

- az igénybevétel miatt szükséges forgalomszabályozás (korlátozás, forgalomelterelés) tervét 1 példányban

\* a közutak igazgatásáról szóló19/1994. (V. 31.) KHVM rendelet 3. melléklete alapján.

1. *melléklet a ……/2017. (…/....) önkormányzati rendelethez*

|  |
| --- |
| **MUNKAKEZDÉSI (burkolatbontási) HOZZÁJÁRULÁS KÉRELEM** |

|  |
| --- |
| A munkakezdési hozzájárulást kérelmező **kivitelező** |
| megnevezése: |  |
| pontos címe: |  |
| telefonszáma: |  |
| faxszáma: |  |

|  |
| --- |
| A **kivitelezés felelős építésvezető**jének  |
| neve: |  |
| lakás címe: |  |
| telefonszáma: |  |
| faxszáma: |  |
| email címe: |  |

|  |
| --- |
| **A munkavégzés** |
| helyének pontos megnevezése: |   |
| megnevezése: | vízellátás, gázellátás, csatornázás, hőellátás, elektromos kábel, BKV-kábel, közvilágítási kandeláber, távközlési alépítmény, közúti műtárgy, vasúti műtárgy, vágány, forgalomirányító létesítmény, útpálya, járda, egyéb:……………….................................................. |
| jellege: | fejlesztés, beruházás, felújítás, korszerűsítés, karbantartás, javítás, kiváltás, bekötés, egyéb:………………………………….………… |
| tervezett munkakezdés (burkolatbontás) időpontja: |   | tervezett befejezés (burkolat végleges helyreállításának) időpontja: |   |
| építési engedélyt, vagy létesítési hozzájárulást kiadó hatóság | neve: |   |
| ügyirat száma: |   |
| közútkezelői hozzájárulás | ügyirat száma: |   |
| építés alatti forgalomkorlátozási terv jóváhagyásának | száma: |   |
| kelte: |   |

|  |  |  |  |  |  |  |
| --- | --- | --- | --- | --- | --- | --- |
| **Burkolat** | bontandó burkolat neme | mennyisége (fm) | mennyisége (m2) | építendő burkolat neme | mennyisége (fm) | mennyisége (m2) |
| Útpálya: |   |   |   |   |   |   |
| Járda: |   |   |   |   |   |   |
| Útszegély: |   |   |   |   |   |   |
| Zöldterület: |   |   |   |   |   |   |
| Egyéb: |   |   |   |   |   |   |
| Burkolatnemek: öntött aszfalt, hengerelt aszfalt, makadám, kiskockakő, nagykockakő, keramit, kavicsolt, járdalap, járdakő, beton, egyéb: ……………................................................  |

|  |  |  |  |
| --- | --- | --- | --- |
| Nyomvonalas bontások hossza: | fm | Bontási helyek száma: | db |
| Törmeléklerakó megnevezése: |   |

|  |  |
| --- | --- |
|  | Hozzájárulást kérelmező kivitelező aláírása:……………………………………………….P.H. |

Dátum……….

Az **1 példányban** benyújtandó dokumentumok:

* jelen rendelet 10.§ (3) bekezdésében meghatározottak alapján
1. *melléklet a ……/2017. (…/....) önkormányzati rendelethez*

**KÖZÚTKEZELŐI HOZZÁJÁRULÁS KÉRELEM**

***Gépjárműbehajtó / útcsatlakozás létesítéshez***

**1. Kérelmező**

neve:...............................................................................................................................

címe:...............................................................................................................................

telefonszáma:…..………………………………………………………………………………

**2. A gépjárműbehajtó/útcsatlakozás/közműépítés helye**

Közút neve:....................................................................................................................

település irányítószáma, neve:………………………………………………………...........

címe (utca, házszám - lakott terület esetén):..................................................................

**3. A feltárni kívánt terület hrsz. -a**: .......................................................................**tulajdonosának**

neve:...............................................................................................................................

címe:...............................................................................................................................

telefonszáma:..…………………………………………………………………………………

Dátum: ........................................

.....................................................

 aláírás

*Az* ***1 példányban*** *beadandó terv és annak szükséges mellékletei:*

1. a létesítés pontos helye, helyszínről készült fényképek,
2. a meglévő és tervezett állapot helyszínrajza (M=1:100 vagy M=1:200), ábrázolva az útpályához való csatlakozást,
3. a tervezett útcsatlakozás hossz-szelvénye, mintakeresztszelvénye szintadatokkal (a rámpa és a csatlakozó felületek esésviszonyai %-ban megadva),
4. a vízelvezetés megoldása a létesítés környezetében,
5. műszaki leírás, tervezői nyilatkozat,
6. az érintett közmű szolgáltatókkal egyeztetett, lepecsételt terv,
7. hivatalos helyszínrajz, tulajdoni lap másolata, több tulajdonos esetén a tulajdonostársak beleegyező nyilatkozata,
8. fák kivágása esetén az érvényes fakivágási engedély.

*A beadásra kerülő terveknek meg kell felelniük:*

# **az országos településrendezési és építési követelményekről szóló 253/1997. (XII. 20.) Korm. rendelet**

# **a közúti közlekedésről szóló 1988. évi I. törvény**

# **a közúti közlekedés szabályairól szóló 1/1975. (II. 5.) KPM-BM együttes rendelet**

# **a közutak igazgatásáról****szóló 19/1994. (V. 31.) KHVM rendelet**

# **a közutakon végzett munkák elkorlátozási és forgalombiztonsági követelményeiről szóló 3/2001. (I. 31.) KöViM rendelet**

* vonatkozó útügyi műszaki előírások

***A létesítendő gépjárműbehajtó/útcsatlakozás kivitelezésének megkezdését a rendelet 5. mellékeltében szereplő formanyomtatványon be kell jelenteni.***

***Az elkészült gépjárműbehajtó/útcsatlakozás készre jelentése:***

A használatba vételhez a közútkezelő hozzájárulás alapján elkészült gépjárműbehajtót/útcsatlakozást készre kell jelenteni, melyben meg kell adni a létesítési kérelemhez kiadott közútkezelői hozzájárulás számát.

1. *Melléklet a ……/2017. (…/....) önkormányzati rendelethez*

**KÉRELEM**

**Helyi közúton útcsatlakozás – kapubehajtó létesítéshez**

**szükséges munkakezdési hozzájárulás iránt**

**1. Kérelmező**

neve:...............................................................................................................................

címe:...............................................................................................................................

**2. A gépjárműbehajtó/útcsatlakozás/közműépítés helye**

közút neve: ……...……………………………………………………………………………..

település irányítószáma, neve: ..………………………………………..............................

címe (utca, házszám - lakott terület esetén): .................................................................

**3. A feltárni kívánt terület hrsz. -a**: ............................................................................,

**tulajdonosának**

neve:...............................................................................................................................

címe:...............................................................................................................................

**4. A gépjárműbehajtó/útcsatlakozás/közműépítés műszaki kialakításának leírása, tervszáma:**

*(burkolat szélétől a telekhatárig mért hosszúság, szélesség, lekerekítő ívek, burkolat szerkezete, árok vízelvezetésénél a folyamatosság biztosítása)*

........................................................................................................................................

........................................................................................................................................

**5. A közútkezelői hozzájárulás száma:**

........................................................................................................................................

**7. A kivitelezés**

kezdés tervezett időpontja:.….……………………………………………………………….

befejezés tervezett időpontja: ........................................................................................

**8. A kezelői hozzájárulásban foglalt feltételek betartásáért felelős személy** (felelős Építésvezető)

neve:...............................................................................................................................

címe:...............................................................................................................................

telefonszáma:.................................................................................................................

Dátum: ........................................................

 …………………………………...

 aláírás

**INDOKOLÁS**

**Általános indokolás**

Az Önkormányzat tulajdonában lévő közutak és járdák alapvetően a közösség érdekeit szolgálják, azonos feltételek szerint bárki által igénybe vehetők. Ezek az építmények tehát a település életében, működésében fontos szerepet játszanak, másrészt értékes vagyontárgyak, így azok nem közlekedési célú igénybevételének (felbontásának, felújításának, átépítésének, helyreállításának) és használatának rendjét jogszabályban kell megállapítani.

Az Önkormányzat feladata, hogy az ezen területeket használók és a használatot ellenőrzők, valamint a használati eljárások lefolytatásában közreműködő személyek számára egyértelmű szabályokat állapítson meg.

A rendelet szabályozza a közutak és a közutakhoz tartozó járdák bontásának és helyreállításának szabályait, ezáltal biztosítja a nagyközség közlekedési területei állapotának megőrzését, valamint a lakosságot zavaró szabálytalan burkolatbontások számának és káros hatásának a csökkentését. A szabályok rögzítésével megelőzhetők a közlekedési problémákat okozó burkolatkárosodások.

**Részletes indokolás**

**1. §-hoz**

A rendelet hatályát állapítja meg.

**2. §-hoz**

A közlekedési területek üzemeltetésével és burkolatbontásával kapcsolatos szabályok alkalmazását elősegítendő értelmező rendelkezéseket állapít meg.

**3-9. §-hoz**

A közútkezelői hozzájárulásra, a közút igénybevételéért fizetendő díjra és a közútkezelői hozzájárulás kérelmezésére vonatkozó rendelkezéseket tartalmazza.

**10. §-hoz**

A munkakezdési hozzájárulásra, annak kérelmezésére, a benyújtandó dokumentumokra vonatkozó rendelkezéseket szabályozza.

**11. §-hoz**

A közút nem közlekedési célú rendkívüli igénybevétele esetére állapít meg rendelkezéseket.

**12.§-hoz**

A munkaterület átvételére vonatkozó szabályokat állapít meg.

**13. §-hoz**

A munkaterület és a forgalom elválasztása, ideiglenes forgalmi rend kialakítása tekintetében tartalmaz rendelkezéseket.

**14-15. §-hoz**

A munka megkezdésére és végzésére vonatkozó részletes rendelkezéseket rögzíti.

**16.§-hoz**

Az ideiglenes helyreállításra vonatkozó szabályokat állapít meg

**17.§-hoz**

A végleges helyreállítás szabályait tartalmazza

**18-20. §-hoz**

A helyreállításra vonatkozó részletes előírásokat rögzíti.

**21. §-hoz**

Meghatározza a munkák ellenőrzésével kapcsolatos feladatokat.

**22. §-hoz**

A késedelmes vagy a hibás kivitelezés esetén alkalmazandó rendelkezéseket tartalmazza.

**23. §-hoz**

Útcsatlakozás (gépkocsi behajtó, áteresz) létesítése esetére tartalmaz rendelkezéseket.

**24.§-hoz**

A rendelet hatálybalépéséről rendelkezik.